ก.ล.ต. ลงโทษมาร์เก็ตติ้ง 2 ราย ฐานแอบใช้บัญชีลูกค้าซื้อขายหุ้น-สั่งพักงานกว่า 2 ปี
ก.ล.ต. ลงโทษมาร์เก็ตติ้ง 2 ราย ฐานแอบใช้บัญชีลูกค้าซื้อขายหุ้น-สั่งพักงานกว่า 2 ปี
21 ม.ค. 2562

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า  ก.ล.ต.ลงโทษผู้แนะนำการลงทุน 2 ราย ฐานใช้บัญชีหลักทรัพย์ของผู้ลงทุนซื้อขายหลักทรัพย์เพื่อตนเอง ได้แก่ (1) นายโภไคย วงศ์ประสิทธิ์ศรี ผู้แนะนำการลงทุนตราสารซับซ้อนประเภท 1 และผู้วางแผนการลงทุน ขณะกระทำผิดสังกัดบริษัทหลักทรัพย์ ธนชาต จำกัด (มหาชน)  และ (2) นายธนะวรรธน์ คชพงษ์สิทธิโชค ผู้แนะนำการลงทุนด้านตลาดทุน ขณะกระทำผิดสังกัดบริษัทหลักทรัพย์ เคจีไอ (ประเทศไทย) จำกัด (มหาชน) เป็นระยะเวลา 2 ปี 6 เดือน
ก.ล.ต. ตรวจสอบพบว่า (1) ระหว่างวันที่ 4 มกราคม 2556 – 15 ตุลาคม 2557 นายโภไคย ใช้บัญชีหลักทรัพย์ของลูกค้าซึ่งเป็นมารดาซื้อขายหลักทรัพย์เพื่อตนเอง โดยพบว่า มีการถอนเงินจากบัญชีหลักประกันของลูกค้าเข้าบัญชีธนาคารอัตโนมัติ (บัญชี ATS) ของลูกค้าหลายรายการ เป็นเงิน 6.18 ล้านบาท  และยังพบว่า มีการทยอยถอนเงินดังกล่าวจากบัญชี ATS ของลูกค้าเข้าบัญชีเงินฝากของนายโภไคยหลายรายการ เป็นเงินรวม 6.16 ล้านบาท จึงพิจารณาว่า นายโภไคยเป็นผู้รับประโยชน์ที่แท้จริงในบัญชีหลักทรัพย์ดังกล่าว
(2) กรณีนายธนะวรรธน์ พบว่า ระหว่างเดือนมิถุนายน – ตุลาคม 2557 นายธนะวรรธน์ได้ขอยืมบัญชีหลักทรัพย์ของลูกค้าซึ่งเป็นเพื่อนสนิทในการซื้อขายหลักทรัพย์เพื่อตนเอง โดยพบว่า เงินที่ถอนจากบัญชีส่วนตัวของนายธนะวรรธน์มียอดตรงกับจำนวนเงินฝากเข้าหลักประกันในบัญชีหลักทรัพย์ของลูกค้า ต่อมาลูกค้าได้ถอนเงินหลักประกันจากบัญชีหลักทรัพย์เพื่อเข้าบัญชีเงินฝากส่วนตัวของตนเอง เป็นเงิน 2.53 ล้านบาท รวมถึงได้ทยอยถอนเงินดังกล่าวทั้งหมดและฝากเข้าบัญชีของนายธนะวรรธน์ จึงพิจารณาว่า นายธนะวรรธน์ใช้บัญชีหลักทรัพย์ของลูกค้าซื้อขายหลักทรัพย์เพื่อตนเอง
การกระทำของ (1) นายโภไคย และ (2) นายธนะวรรธน์ เป็นการใช้บัญชีหลักทรัพย์ของผู้ลงทุนซื้อขายหลักทรัพย์เพื่อตนเอง ซึ่งเป็นการไม่ปฏิบัติหน้าที่หรือให้บริการด้วยความซื่อสัตย์สุจริตตามประกาศคณะกรรมการกำกับตลาดทุน
การลงโทษบุคคลลำดับที่ (1) นายโภไคย ก.ล.ต. สั่งเพิกถอนการให้ความเห็นชอบเป็นผู้แนะนำการลงทุนตราสารซับซ้อนประเภท 1และผู้วางแผนการลงทุน และกำหนดระยะเวลาในการรับพิจารณาคำขอความเห็นชอบเป็นบุคลากรในธุรกิจตลาดทุนในคราวต่อไป เป็นเวลา 2 ปี 6 เดือน มีผลตั้งแต่วันที่ 22 มกราคม 2562
การลงโทษบุคคลลำดับที่ (2) นายธนะวรรธน์ ก.ล.ต. เห็นควรสั่งเพิกถอนการให้ความเห็นชอบเป็นผู้แนะนำการลงทุนด้านตลาดทุนของนายธนะวรรธน์ เป็นเวลา 2 ปี 6 เดือน เนื่องจากระยะเวลาในการให้ความเห็นชอบเป็นผู้แนะนำการลงทุนด้านตลาดทุนของนายธนะวรรธน์สิ้นสุดไปแล้ว ก.ล.ต. จึงได้กำหนดระยะเวลาในการรับพิจารณาคำขอความเห็นชอบเป็นบุคลากรในธุรกิจตลาดทุนในคราวต่อไปเป็นเวลา 2 ปี 6 เดือน มีผลตั้งแต่วันที่ 17 มกราคม 2562
ก.ล.ต. ขอย้ำให้ผู้ลงทุนระมัดระวังและหมั่นตรวจสอบรายการซื้อขาย รวมทั้งเงินลงทุนในบัญชีอย่างสม่ำเสมอ และต้องไม่ยินยอมให้ผู้แนะนำการลงทุนตัดสินใจแทนหรือมาใช้บัญชีของตนเอง